A-Drenv da Ouel ar Speredouriezh ... ( 1 )     da Léon Denis ( 1846 - 1927 )   "  Deoc'h-c'hwi ,  A breudeur ha c'hoarezed ac'hanon en Denelezh ,  Deoc'h-c'hwi holl ,  Bet krommet ho korfoù gant samm ar vuhez ,  Bet mantret ho kalonoù gant stourmoù kriz ,  Nec'hamant ha trubuilhoù ,  'Vo gouestlet ar pajennoù-man  ... " Léon  Denis   "   O , deus , Ael ar Beure ,  Ha rog gant da Gleze  Pallenn teuc'h an noz  ... "  Maodez Glanndour - " Vijelez an Deiz Diwezhan " , III , AL LIAMM , 1978 .        I -  Speredouriezh      " Ar Gelted kozh , hervez ar ouizieion  , a skrive Maodez Glanndour en e levr ,  " Dre Inizi Ar Bed Keltiek " ( AL LIAMM , 1991 ) , ne lakaent ket speurennoù etre bed an diavaezoù ha bed o doueoù : an doueoù a veve en o zouez , hag int e-touez an doueoù . " ( 1 )  N'ouzomp ket  ha ma veze Maodez ivez un hudsperedour ?  Kentoc'h ur beleg katolik , mod Breizh , person ur barrez en e vro .  Koulskoude , e kavomp un hevelep mennozhioù e-barzh oberenn Léon Denis , " Le Génie Celtique et le Monde Invisible " ( Ijin ar Gelted hag ar Bed Diwel ) , bet embannet nevez'zo gant Embannadurioù PHILMAN , un ti-embann gouestlet d'ar Speredouriezh . ( 2 )  Met piv ' oa Léon Denis ?  Hervez a lavar Jean Prieur , un den eeun e oa , ur micherour lorenat , paour a-walc'h , hag a lenne diwezhat en noz da wellaat e zeskadurezh . ( 3 )   Allan Kardec ( 1804 - 1869 ) a gejas evit ar wech kentan , e Tours .  Fromet-tre e voe dirak ar Mestr , o selaou pizh e brezegenn er geoded-man . Pebezh diskuliadenn  vras e oa evitan , hep mar ebet , da gomz ouzh hini en doa skrivet , e 1857 , " Levr ar Speredoù " , deuet buan ken brudet er  bed-holl goude-se ! ( 4 )          Anavezout a rae endeo berzh ar  gwarellezh ( magnetism ) , a-raok Dispac'h Bras Bro-C'hall .  Franz-Anton Mesmer ( 1734 - 1815 ) , mezeg alaman , en doa sklerijennet e nerzh hag amprouet anezhan dre implij ar " beruzennoù hollvedel " ( universal fluids ) .  Skoet en doa evel-se meur a galon e-kreiz ur mor a feizidi !  Ha kroget ivez gant un hent chomet kuzh .    A-hend-all , penaos kompren brud vat ar Speredouriezh en  naontekvet kantved ?  War a seblant , o doa desket tud " diouzh an dibab " , evel-just , da lakaat " an daolioù da drein " ( to do table-turning ) , evit mont , tost dezho , e darempred gant o nesan aet d'an Anaon , ha komz ganto !   Ha tud anavezet , evel Victor Hugo , Conan Doyle , Eugénie de Montijo , deuet Impalaerez Bro-C'hall da c'houde , a oa dedennet gant studi-se " Kevrinoù an Ene " .  Napoléon III e-unan , he gwaz , en dije laret adalek an Nenvoù , dre hanterour ur Medium , " e vije bet diaes hiziv evidomp da gredin pegen pouezus , e pep kenver , e oa bet emglev ar Speredourien en naontekvet kantved , ken evit a sell ouzh ar brederouriezh , dre vras , ken evit ar vuhez voutin ivez . " ( 5 )    Hervez kont , e oa bet kroget an holl draoù-se e 1847 , pe 1848 , er Stadoù Unanet , pa glevas ar c'hoarezed Fox trouzioù iskis e-barzh o zi .  Un doare kehentin etrevedel nevez a zigore un hent d'ur gredenn all , pe gentoc'h , d'ur mod all da dostaat outi hag ouzh ar re varv .  Neuze , evel ul luc'hedenn , en em skignas war an Douar !      II -  Dasorc'hidigezh  Hervez Relijion ar Gatoliked , omp salvet nemet gant Aberzh Meur Jezuz-Krist , e-pad Gwener Ar Groaz .  Sant-Paol a gemenn deomp e vo " dasorc'het an Den er C'hloar "  , goude e vuhez zouarel . ( 6 )   Pell   ' zo , abaoe tregont vloaz , ha marteze ouzhpenn , eo bet graet enklaskoù pizh diwar-benn " Buhez goude ar Marv " . Dedennet eo bet ur mezeg amerikan , Raymond Moody , ar brudetan e-touez ar c'hlaskerien a-vreman , gant Arnodennoù Nes d'ar Marv ( A.N.M ) - Near Death Experiments ( N.D.E ) . ( 7 )  "  Ha kredin a ran mont en tu all ar gorre  ? " , en em c'houlenn ivez hor barzh Jil Servat , gantan ar peurrest eus an Denelezh , ken prederiet gant he dazont . ( 8 )  Diouzh hon eus klevet , ez eus tu , hiziv an deiz , da enrollan mouezhioù re zispartiet , da filman anezho , zoken .  Kristenien yaouank o deus gallet komz a-ziwar o buhez nevez er broioù astrel . ( 9 )   Ken kevrinus , evelato , e seblant bezan an tachennoù-se evit an darn vrasan ac'hanomp , spontet ma ' z omp , eveljust , gant ar pezh 'zo dianat deomp , ha re bell , war a gredomp , diouzh hor buhez bemdeziek !  D'hor meno , siwazh , n'eo ket c'hoazh un dra  zister da welout un Ael o tiskenn eus an Nenv !  Rak se , eo ret dimp bezan evezhiek-tre , pa lennomp testennoù a c'hellfe , ma vevfemp anezho , lakaat from da sevel en hor personelezh , trubuilhan hor spered , pe vont tre e-barzh hon diemskiant .  Ur seurt bredelfennerezh ? N'ouzomp ket mat .  Ar c'hardinal Ratzinger e-unan , deuet da c'houde Benead XVI , a ziogele , pemp bloaz 'zo , " e oa an den , er bed hiziv , en ezhomm eus an Dilavar , eus ur gevrin dreist-hiniennel evitan , eus ar Gened . "  Marteze ivez e kavomp diouer eus Ul Lavar hepken ? Hini Doue , war-eeun .  Hag ar Pab da zont a ouzhpenne :  "  N'eo nemet ha ma vefe evel ur mentad eus ar Beurbadelezh , e vefe bras ivez , hag e talvezfe kement-all hor buhez war an Douar . " ( 10 )       III -   Adenkorfadur    Petra sonjal , neuze , a-zivout menoz , ken breutaet , an Adenkorfadur ( Reincarnation ) ?  War a seblant , e oa ur ger nevez d'ar c'houlz-se , bet ijinet a-ratozh-kaer gant Allan Kardec , da wirian e lezenn a " emdroadur war wellaat " evit an eneoù .  Hag hervezan , eo gwelloc'h ar ger-se eget hini a " dreuzvuhez  " ( metempsychosis ) , bet graet gantan gant hon Drouizien gozh .  Rak , diouzh Lezenn an Hudsperedourien , ne c'hall ket ar Spered mont da zilignezan .  Diazezet eo o Gredenn , en enep , war Reizh Ha Furnez Doue , E Youl da savetein E vugale , nebeut ha nebeut , gant Karantez , en ur rein dezho , evel-se , amzer a-walc'h da vont war well , dezho da zerc'hel mat , gant Spi , d' E Lavar .  " ... Genel , mervel , hag adc'henel c'hoazh  , a gemenne Allan Kardec , mont war-raok hep ehan , evel-se eman Al Lezenn . " ( 11 )  Deomp-ni , e tegas sonj ur rimadell vugale eus Rod Vras an Tonkadur :  " Pep hini d'e dro , hag ar vilin a dro " , a gane Achantourez hon yaouankiz en he diskan . ( 12 )  Diouzh e du , setu ma responte Dezhi Léon memes tra ,  hag en em stage ha kenglote pep tra , gant ur poell strizh , dre heuliad buhezioù   an ene  .      ( da vezan kendalc'het )    ___      DAN  AR WERN  -  Studioù  - II -  A-drenv da Ouel ar Speredouriezh  ... ( 1 ) - Here / DU 2005 - Breton Version / E Brezhoneg - Pep gwir miret strizh / All rights reserved / Tous droits réservés . "  Studioù  " , Copyright 2007 .    ___    Notennoù      1 - " Dre Inizi ar Bed Keltiek " , gant Maodez Glanndour , AL LIAMM , 1991 .  2 - " Ijin ar Gelted hag ar Bed Diwel " ( Le Génie Celtique et le Monde Invisible ) , gant Léon Denis , Philman , 2005 .  3 - " Europa ar Vediumned hag an Deskonidi " ( L'Europe des Médiums et des Initiés ) , gant Jean Prieur , Lanore , 1994 .  4 - " Levr ar Speredoù " ( Le Livre des Esprits ) , gant Allan Kardec , 1857 , Dervy-Livres , 1979 .  5 - " Allan Kardec en e Amzer " ( Allan Kardec et son Epoque ) , gant Jean Prieur , Emb. Du Rocher , 2004 .  6 - Sant-Paol , I , Kor - XV , 43 .  7 - " Buhez goude Ar Vuhez " ( Life after Life / La Vie après la Vie) , gant Raymond Moody , Robert Laffont , 1977 .  8 - " En Tu All d'ar Gorre " , kanaouenn Jil Servat , in " Le Pouvoir des Mots " , Kalondour , 1976 . Phonogram / Philips . Pep gir miret strizh .  9 - " Lizheroù Pierre " ( Lettres de Pierre ) , gant Pierre Monnier , 7 levr , Lanore , 1980 - 1989 .  10 - " Prezegenn " ar C'hardinal Ratzinger , d'an 10 a viz kerzu 2000 .  11 - " Kredo " an Hudsperedourien .  12 - " Mik , Mik , Mik " , kanaouenn hengounel Bro-Wened kanet gant Eliane Pronost , in " Chants du Vieux Monde " , laz-senin bleiniet gant Roje Abjean .